open-index/open-wikipedia-markdown huggingface dataset:
Asemakylä (Simo)

**Asemakylä** (tilastollisen taajaman nimenä **Simon asemanseutu**) on Simon kunnan keskustaajama. Taajama sijaitsee Simojoen pohjoisrannalla, valtatien 4 sekä Oulun–Tornion rautatien varrella noin 25 kilometriä Kemin keskustaajamasta itään. Taajama on muodostunut Simon rautatieaseman ympärille. Vuoden 2021 lopussa taajaman alueella asui 746 asukasta.

Keskustaajamassa sijaitsevat kunnan keskeisimmät palvelut. Kunnan kirkko sijaitsee Simoniemen taajamassa noin yhdeksän kilometriä luoteeseen. 

## Asuinalueita
**Koivuoja** (joskus myös **Uusi Koivuoja**) on asuinalue Simossa Asemakylällä. Koivuoja on saanut nimensä Koivuoja-purosta joka virtaa asuinalueen ohi. Koivuoja rajoittuu etelässä Siperianperään, lännessä teollisuusalueeseen, pohjoisessa tuulivoimapuistoon ja idässä Ilvestien asuinalueeseen. Koivuoja on uusinta asuinaluetta ja alueen rakennukset nuoria. Alue kaavoitettiin 2000-luvun puolivälissä.

**Ojalanperä** myös **Ojala** on asuinalue Simossa Asemakylällä. Ojalanperä koostuu pää-asiassa 1980-luvulla rakennetuista omakotitaloista. Alueella on myös uudempaa rakennuskantaa mm. Toivontiellä. Ojalanperä laajene hitaasti kohti itää ja Simojoen rantaa.
Ojalanperän asutus on keskittynyt pääasiassa Ojalantien, Hakatien ja Kangastien varrelle.

**Patokoski** on asuinalue Simojoen etelärannalla. Lännessä se rajautuu Männikön asuinalueeseen, pohjoisessa Simojoen toisella puolella sijaitsevaan Ojalanperään ja Koivukankaaseen, Idässä Tikkasen asuinalueeseen ja etelässä Halmekankaan tuulivoimapuistoon. Alue kaavoitettiin 1990-luvulla.

**Siperianperä** epävirallisesti ennen. **Wanha Koivuoja** on asuinalue Simossa Asemakylässä. Alue rajoittuu etelässä koulukeskukseen, lännessä rautatiehen, pohjoisessa Koivuojaan ja idässä Ilvestien asuinalueeseen. Alue muodostaa sekalaisen rivitaloista ja omakotitaloista muodostuvan kokonaisuuden. Alue kaavoitettiin 1970-luvulla ja rakennuskanta onkin peräisin pitkälti 1970-luvulta. 1980-luvulla alueelle rakennettiin paljon rivitaloja. Siperianperällä sijaitsee mm. puisto.

## Lähteet
Vakkermo

**Vakkermo** on asuinalue Simon Asemakylällä. Vakkermon osa-alueita ovat Veteraanintie, Montajankuja ja Vakkermontie, jotka muodostavat Vakkermon kokonaisuuden. Vakkermo sijaitsee niin sanotulla Länsi-Asemalla eli rautatien ja nelostien länsipuolella. Vakkermossa sijaitsee Asemakylän terveyskeskus ja suuret rivitalolähiöt 1970- ja 1980-luvuilta.
Sissy Spacek

**Mary Elizabeth ”Sissy” Spacek** (s. 25. joulukuuta 1949 Quitman, Texas) on yhdysvaltalainen Oscar-palkittu näyttelijä ja laulaja.

## Ura
Spacek aloitti uransa countrymuusikkona ja levytti yhden singlen *John, You Went Too Far This Time*, joka kertoo John Lennonista. Serkkunsa näyttelijä Rip Tornin avulla Spacek pääsi Lee Strasberg Actors Studioon ja vielä myöhemmin Strasberg-instituuttiin New Yorkiin.

Spacekin ensimmäinen kreditoitu rooli oli vuoden 1972 elokuvassa *[[Lihakirves (elokuva)|Lihakirves]]*, jossa hän näytteli seksiorjaksi myytyä nuorta naista. Seuraavana vuonna Spacek esiintyi elokuvassa *[[Julma maa]]*, josta hän sai ensimmäisen kerran laajempaa huomiota. Spacek tapasi elokuvan kuvauksissa tulevan miehensä Jack Fiskin, joka toimi lavastajana.

Spacekin läpimurto oli tunteellisesti ongelmallisen telekineettisiä voimia omaavan teinitytön Carrie Whiten rooli elokuvassa *[[Carrie (vuoden 1976 elokuva)|Carrie]]* (1976). Hän oli elokuvasta ehdolla parhaan naispääosan Oscar-palkinnon saajaksi. Vuonna 1980 Spacek voitti Oscarin ja Golden Globen elokuvasta *[[Kaivosmiehen tytär]]*. Hän on ollut Oscar-ehdokkaana lisäksi elokuvista *[[Kateissa]]*, *[[Kun joki tulvii]]*, *[[Kolme sydäntä]]* ja *[[Satimessa]]*.

## Yksityiselämä
Spacek meni naimisiin tuotantosuunnittelija Jack Fiskin kanssa vuonna 1974. Heillä on kaksi tytärtä: Schuyler Elizabeth ja Madison Fisk, joista ensinnä mainittu on itsekin näytellyt useissa rooleissa. Spacek asuu perheineen hevostilalla Virginiassa. Spacek tunnetaan myös aktiivisena naisasioiden puolestapuhujana.

## Filmografia

## Palkintoja
### Oscarit
*1981 Paras naispääosa: *[[Kaivosmiehen tytär]]*
Ehdokkaana:
*1977 Paras naispääosa: *[[Carrie (vuoden 1976 elokuva)|Carrie]]*
*1983 Paras naispääosa: *[[Kateissa]]*
*1985 Paras naispääosa: *[[Kun joki tulvii]]*
*1987 Paras naispääosa: *[[Kolme sydäntä]]*
*2002 Paras naispääosa: *[[Satimessa]]*

### BAFTAt
Ehdokkaana:
*1975 Paras naispääosa: *[[Julma maa]]*
*1982 Paras naispääosa: *[[Kaivosmiehen tytär]]*
*1983 Paras naispääosa: *[[Kateissa]]*
*2002 Paras naispääosa: *[[Satimessa]]*

### Emmyt
Ehdokkaana:
*1995 Paras naissivuosa minisarjassa tai erikoisjaksossa: *The Good Old Boys*
*2002 Paras naissivuosa minisarjassa tai erikoisjaksossa: *Last Call*

### Golden Globet
*1981 Paras naispääosa musikaali- tai komediaelokuvassa: *[[Kaivosmiehen tytär]]*
*1987 Paras naispääosa musikaali- tai komediaelokuvassa: *[[Kolme sydäntä]]*
*2002 Paras naispääosa draamaelokuvassa: *[[Satimessa]]*

Ehdokkaana:
*1982 Paras naispääosa draamaelokuvassa: *[[Lumppuri]]*
*1983 Paras naispääosa draamaelokuvassa *[[Kateissa]]*
*1985 Paras naispääosa draamaelokuvassa: *[[Kun joki tulvii]]*

## Lähteet

## Aiheesta muualla

*Spacek Notable Names Databasessa
Cleanroom

**Cleanroom** on ohjelmistotuotannossa käytettävä formaali ja inkrementaalinen metodi. Cleanroom-metodin mukaisessa ohjelmistoprosessissa laadukkaita ohjelmistoja pyritään tuottamaan estämällä virheiden syntyminen sen sijaan, että jo syntyneitä virheitä poistettaisiin ohjelmistosta. Metodin nimi on peräisin elektroniikkateollisuudessa käytettävistä puhdastiloista, joilla samankaltaisesti pyritään estämään epäpuhtauksien joutumista tuotteisiin.

Metodin kehitti Harlan Mills 1980-luvulla ja sillä on väitetty saavutetun varsin hyviä tuloksia. Arvostelua metodologiaa ja varsinkin sen testauskäytäntöä kohtaan on esittänyt mm. Boris Beizer.

## Keskeiset periaatteet
Cleanroom-metodi perustuu seuraaviin periaatteisiin: 

### Ohjelmien käsittely matemaattisina [[funktio]]ina
Ohjelmia käsitellään matemaattisina funktioina käyttäen apuna laatikkorakenteeseen perustuvaa määrittelyä ja suunnittelua sekä sekvenssipohjaista määrittelyä. Kehitettävän ohjelman ulkoinen käyttäytyminen määritellään täydellisesti yhdistämällä kaikki sen mahdollisesti saamat syötesarjat yhteen vasteeseen. Syötteet määritellään käyttäen apuna edellä mainittua sekvenssipohjaista määrittelyä. Ohjelman ulkoisen toiminnan, eli mustan laatikon, kuvaus kehitetään tilalaatikoksi, joka kuvaa ohjelman kaikkia mahdollisia tiloja. Tilalaatikko kehitetään edelleen läpinäkyväksi laatikoksi, eli mustan laatikon ja tilalaatikon kuvaaman toiminnallisuuden toteuttavaksi algoritmiksi.

Jos ohjelman ulkoinen käyttäytyminen on määritelty täydellisesti ja ohjelman toteutus vastaa tätä mustan laatikon kuvausta, ohjelman voidaan olettaa toimivan virheettömästi.

### Ohjelmien tilastollinen testaaminen

Tilastollinen testaaminen perustuu siihen, että koska kaikkia ohjelman mahdollisesti saamia syötesarjoja ei yleensä voida testata, on testattava kaikkien syötteiden joukosta satunnaisesti valittua alijoukkoa. Cleanroom-metodin mukaisessa testaamisessa käytetään ohjelman käyttömallin avulla satunnaisesti luotuja testitapauksia. Testauksen perusteella ohjelman voidaan todeta toimivan oikein tietyllä, testaamisen kattavuudesta riippuvalla todennäköisyydellä.

## Lähteet
Hietakalla

**Hietakalla** on saari Iin kunnan edustalla Perämerellä. Se sijaitsee noin seitsemän kilometriä eteläkaakkoon Vatungin venesatamasta ja noin seitsemän kilometriä länteen Myllykankaan kylältä. Saarella on kamiinalämmitteinen kolmen hengen autiotupa. Saaren pohjoisrantaa suojaa kaksi aallonmurtajaa, joiden suojassa on ankkuripaikka. Venelaituria ei ole.

## Lähteet

## Aiheesta muualla
* Luontoon.fi: Hietakallan autiotupa
Albacete Balompié

**Albacete Balompié** on espanjalainen jalkapalloseura, jonka edustusjoukkue pelaa maan toiseksi korkeimmalla sarjatasolla Segunda Divisiónissa. Seura on kotoisin Albaceten kaupungista Kastilia- La Manchan alueelta.

Albacete perustettiin 1. elokuuta 1940 nimellä Albacete Fútbol Asociación. Seura nousi Espanjan tuolloin kolmanneksi korkeimmalle ja alimmalle kansalliselle sarjatasolle Tercera Divisióniin, jossa se on suurimman osan historiastaan pelannut, ensimmäistä kertaa kaudeksi 1943–1944. Parhaimmillaan Albacete on pelannut korkeimmalla sarjatasolla Primera Divisiónissa seitsemän kautta vuosina 1991–1996 ja 2003–2005.

Albaceten tunnetuin entinen pelaaja on Andrés Iniesta, joka pelasi seuran junioreissa ennen siirtymistään Barcelonaan. Iniesta sponsoroi seuraa Bodega Iniesta -viinitalonsa kautta elokuusta 2011 alkaen, ja joulukuussa 2011 hänestä tuli seuran pääomistaja.

## Entisiä pelaajia

*  Marco Etcheverry
*  Mark González
*  Pablo Ibáñez
*  Fernando Morientes
*  Ismael Urzaiz

## Lähteet

## Aiheesta muualla

* Albaceten virallinen sivusto
Sesamoidiitti

**Sesamoidiitti** on hevosilla esiintyvä vuohisnuljuluun tulehdus. Kyseessä on erittäin vakava sairaus, ja se aiheuttaa usein kroonisen ontumisen. Vuohisnuljuluut ovat kaksi pientä luuta, jotka sijaitsevat vuohisnivelen takana kummallakin puolella. Niiden välistä kulkevat koukistajajänteet. Vuohisnuljuluut antavat tuen hankositeelle. Yleensä tulehduksen aiheuttaa isku tai lyönti suoraan vuohisnuljuluuhun. Sesamoidiitti on aina hankala sairaus, koska alueen verenkierto on heikkoa, mikä hidastaa paranemista, joka jääkin usein epätäydelliseksi. Yleisimmät oireet ovat turvotus, aristus ja lämpö.

## Lähteet
* Hevoshullu-lehti numero 19/03, sivu 5
Hietakalla (Hiastinlahti)

**Hietakalla** on asumaton saari Iin kunnassa Perämerellä. Se sijaitsee Hiastinlahden suulla noin kilometrin päässä Pauhun niemen länsipuolella ja noin kahdeksan kilometriä Iin Haminasta luoteeseen. Saarella on kesäasuntoja.
Turtola (Ruotsi)

**Turtola** () on kylä ja pientaajama Ylitornion kunnassa Ruotsissa. Pientaajamassa oli 125 asukasta vuoden 2010 lopussa.

Kylä oli ennen Haminan rauhaa 1809 samaa kylää Suomen nykyisen Pellon kunnan Turtolan kanssa. Tällöin valtakunnanraja vedettiin kylää halkovaan Tornionjokeen. Sittemmin kylän nimeksi on myös suomen kielessä vakiintunut ruotsinkielinen muoto Svanstein, mm. sekaannusten välttämiseksi.

Svansteinin kylä sijaitsee Kynsivaaran juurella. Kylän takana on Pullinkivaara Tornionlaaksossa 1700-luvulla suoritetun astemittauksen mittaupisteistä (ks. Maupertuis). Pullinkivaaralla toimii suurehko laskettelukeskus Svanstein Ski. Keskuksessa on 16 eritasoista rinnettä ja 5 hissiä. Pisin rinne on miltei 2500 metriä pitkä. Svanstein Skissä käy myös jonkin verran suomalaisia asiakkaita. Kylässä on myös mittava murtomaahiihtolatuverkosto.

## Lähteet
Hiastinlahti

**Hiastinlahti** on Perämeren sivulahti Iin kunnassa Pohjois-Pohjanmaalla. Se sijaitsee Iijoen suiston pohjoispuolella, noin kuusi kilometriä luoteeseen Iin keskustaajamasta. Lahtea rajaavat Pauhun niemi pohjoisessa ja Louttin–Pensaskarin saari etelässä. Lahden pohjukassa sijaitsee Hiastinlahden Natura 2000 -luonnonsuojelualue, jonka pinta-ala on 168 hehtaaria. Alue on valtakunnallisesti arvokas lintuvesikohde.

Luonnonsuojelualue muodostuu Iijoen sivuhaarasta, Hiastinhaarasta sekä Hiastinlahdesta. Iijoen haaran suistoalueella on runsaasti pieniä, kapeita joki- ja purouomia, jotka rikkovat maiseman saraikkoniityt ja pensaikot pienten saarien saaristoksi. Ranta- ja vesikasvillisuus on pääasiassa makeanveden kasvillisuutta. Lahden perukassa on laajoja järvikaislan ja rantaluikan muodostamia niittyjä. Lahden saarien kasvillisuus muodostuu lähinnä kiiltopajupensaikosta, sisemmillä saarilla lisäksi harmaaleppäpensaikoista ja lepikoista.

Lahdella pesivät muun muassa härkälintu, silkkiuikku, uivelo sekä Perämerellä harvinainen lapinsirri. Alue on pesimä- ja levähdysalueena tärkeä vesialue myös kahlaajille sekä muille vesilinnuille.

## Lähteet
Champlainjärvi

**Champlainjärvi** (, ) on laaja järvi itäisessä Pohjois-Amerikassa, Yhdysvaltain ja Kanadan rajalla.

Champlainjärvi on pitkänomainen ja se sijaitsee pohjois-etelä-suuntaisesti New Yorkin ja Vermontin osavaltioiden rajalla. Järven pohjoisin osa ulottuu jonkin jonkin matkaa Kanadan Québecin provinssiin.

Champlainjärvi on Yhdysvaltojen kuudenneksi suurin luonnonjärvi. Se on noin 180 km:n pituinen ja enimmillään 19 km leveä. Järven itäpuolella nousevat Green Mountains -vuoret Vermontissa ja länsipuolella Adirondackin vuoristo New Yorkissa. Järveen laskee useita jokia Yhdysvalloista, ja järvi itse laskee pohjoiseen Richelieujoen kautta Saint Lawrencen jokeen Montrealin alapuolella. Järvi on noin 30 metriä merenpinnan tason yläpuolella.

Champlainjärven tärkeimmät satamat ovat Burlington, Port Henry ja Plattsburgh. Niillä on nykyään vain pienimuotoista liikennettä. Aiemmin satamilla kuitenkin oli huomattava kaupallinen ja sotilaallinenkin merkitys. 1800-luvulla järvi yhdistettiin kanavalla etelään virtaavaan Hudsonjoen vesistöön. Yhdysvaltain vapaussodan yhteydessä vuonna 1776 järvellä käytiin Yhdysvaltain laivaston ensimmäinen taistelu, joka päättyi amerikkalaisten tappioon.

Järvi tunnetaan myös oletetusta vesihirviö Champista, jota alueen matkailuelinkeino hyödyntää.

Järvi on saanut nimensä ranskalaisen tutkimusmatkailijan Samuel de Champlainin mukaan, joka löysi järven 1609.

## Lähteet
Pfalz

**Pfalz** [pfalts] on alue Saksan länsiosassa. Nykyään sillä tarkoitetaan useimmiten Rheinland-Pfalzin osavaltion eteläosaa. Myös Baijerissa on Oberpfalz (Ylä-Pfalz) -niminen alue.

## Nimen historia
*Pfalz* tulee latinan palatsia tai linnaa merkitsevästä sanasta *palatium*. Se ei alun perin ollut maantieteellinen käsite, vaan keskiajalla sillä tarkoitettiin linnaa, jossa keisari piti ajoittain hovia. Tämän kaltaisia linnoja oli monissa paikoissa eri puolilla Saksaa. Linnan ja siihen kuuluvien läänitysten hallitsijaa sanottiin pfalzkreiviksi. Reinin pfalzkreivin saatua vuonna 1356 vaaliruhtinaan arvon hänen hallitsemaansa aluetta alettiin kutsua "Pfalzin vaaliruhtinaskunnaksi" tai "Kurpfalziksi", jolloin "pfalz" kehittyi maantieteelliseksi käsitteeksi. Kun Kurpfalzin ruhtinaskunta vuonna 1803 jaettiin Baijerin ja Badenin valtioiden välillä, Pfalz-nimi siirtyi merkitsemään Baijerin hallitsemaa, Reinin länsipuolista Kurpfalzin aluetta, joka on nykyään osa Rheinland-Pfalzin osavaltiota.

## Maantiede
Pfalzin alue kattaa Rheinland-Pfalzin eteläosan, kun taas osavaltion pohjoisosa kuuluu historiallisesti Reininmaahan. Lännessä Pfalz rajoittuu Saarlandin osavaltioon ja etelässä Ranskaan, kun taas idässä Rein muodostaa Pfalzin ja Baden-Württembergin osavaltiorajan. Pfälzerwald -keskivuoristo kattaa noin kolmasosan Pfalzin alueesta. Pfalzin korkein vuori on 687 metriä korkea Donnersberg.
Consalvo Sanesi

**Consalvo Sanesi** (28. maaliskuuta 1911 Terranuova Bracciolini, Arezzo – 28. heinäkuuta 1998 Milano) oli italialainen Formula 1 -kuljettaja. Hän osallistui viiteen osakilpailuun kausilla 1950–1951 ollen parhaimmillaan neljäs Sveitsin GP:ssä ja saavutti kolme MM-pistettä. Sanesi ajoi myös kerran kuudenneksi Britannian GP:ssä mutta kuudennesta sijasta ei 1950-luvulla saanut pisteitä. Hän ajoi myös sarjan ulkopuolisissa kilpailuissa sekä Formula 1:iä edeltäneissä Grand Prix -kilpailuissa.

Vuonna 1953 Sanesi ajoi Mille Miglia -kilpailussa, jossa hän teki erikoiskokeen nopeusennätyksen 112,8 mph (181,5 km/h), mutta hänen kilpailunsa Nino Farinan ja Juan Manuel Fangion kaltaisia huippukuljettajia vastaan päättyi auton hajoamiseen.

## Formula 1 -tulokset

## Lähteet
Tuomas Lius

**Tuomas Lius** (s. 8. toukokuuta 1976 Joensuu) on liperiläinen kirjailija ja sarjakuvapiirtäjä, joka on myös tehnyt töitä freelancetoimittajana. Lius on osuuskuntamuotoisen kustantamo Crime Timen perustajajäsen.

Liuksen esikoisteos, *Kalle-Kustaa Korkin paluu*, valmistui alkuperäisten Kalle-Kustaa Korkki ja Pekka Lipponen -hahmojen luojan, Aarne Haapakosken, perikunnan siunauksella. Vuoden 2006 *Jadesoturi Sangfu* -sarjakuva-albumi toimi esiosana Antti-Jussi Annilan ohjaamalle *[[Jadesoturi]]*-elokuvalle.

Jännityskirjat *Haka*, *Laittomat,* *Härkäjuoksu, Lanka palaa, Sikojen lahti* ja *Kova luu* kertovat suomalais-egyptiläisen rikosylikonstaapeli Julia Noussairin ja viinijärveläisen amatöörietsivä Marko Pippurisen seikkailuista. Tarinoiden tapahtumapaikat löytyvät suureksi osaksi Pohjois-Karjalasta. Hän on myös mukana Pikku G:n musiikkivideolla "Shala-la-la".

## Tuotanto

### Itsenäiset teokset
* *Kalle-Kustaa Korkin paluu* (Apali 2006)
* *Keisari* (Like 2012) Kirjoitettu yhdessä Kimmo Puustisen kanssa
* *Magnum opus* (Crime Time 2015)
* *Sudenkorennon kesä* (Like 2021)

### Etsivätoimisto Haka -sarja
* *Haka* (Like 2009)
* *Marko Pippurisen joulutervehdys -novelli* (julkaistu sekä ''Karjalaisessa'' 2009 että Hakan pokkaripainoksessa 2010)
* *Laittomat* (Like 2010)
* *Härkäjuoksu* (Like 2011)
* *Lanka palaa* (Like 2019)
* *Sikojen lahti* (Crime Time 2023)
* *Kova luu* (Crime Time 2024)
* *Rikottu rintama* (Crime Time 2025)

### Novellit
* *Suden tunti, Tykki* -antologia (Crime Time 2011)
* *Yön reunalla, Taksi* -antologia (Crime Time 2012)
* *Nurkkajussi, Keikka* -antologia (Crime Time 2013)
* *Varma nakki, Helsinki Noir* -antologia Douglas Robinsonin englannintamana otsikolla *Dead Cinch* (Akashic Books/Like 2014/2015)
* *Siskot kuin raakalaiset* (julkaistu *[[Kotiseutu-uutiset]]*-sanomalehdessä 2015)
* *Talo Pispalanharjulla, Rikospaikka Tampere* -antologia (Crime Time 2016)
* *Ihmeellisiä asioita* (julkaistu *Karjalainen*-sanomalehdessä 2022)
* *Uskollinen ystävä, Kill Your Darlings* -antologia (Crime Time 2024)

### Jatkosarjat
* *Simon Lindgrenin seikkailuja* (''Karjalan Maa'' -sanomalehti 1985–1986)
* *Nina Lindgrenin tulikoe* (*[[Me Naiset]]* -aikakauslehti 2020)
* *Rakastan sinua sen jälkeen* (*Me Naiset* -aikakauslehti 2021)

### Sarjakuvat
* *Jadesoturi Sangfu* (Like 2006)

## Lähteet

## Aiheesta muualla
*
*Lius LIKE Kustannuksen sivuilla
Hjalmar Eklund

**Hjalmar Eklund** -nimisiä henkilöitä:
* Hjalmar Erik Eklund, Suomen Sosialistisen Työväenpuolueen puheenjohtaja 1920–1922.
* Hjalmar Magnus Eklund, Työväen sivistysliiton sihteeri 1919–1926.
Tornionmäki

**Tornionmäki** on Kouvolan kaupunginosa ja tilastoalue, Kouvolan keskustan suuralueella. Alueen rakennukset ovat suurimmalta osin 1950- ja 1960-lukujen omakotitaloja, mutta varsinkin Tornionmäen läpi kulkevan Utinkadun varrella on myös muutamia kerrostaloja. Tornionmäen tilastoalueeseen kuuluu myös Viitakummun ja Teholan alueet.

Tornionmäen palveluita ovat muun muassa neuvola, apteekki, R-kioski, grilli, Lidl, Tokmanni, S-market, Hesburger sekä K-Supermarket. Lisäksi alueella sijaitsee lakkautettu Tornionmäen koulu sekä Kouvolan seudun ammattiopiston kaksi päätoimipistettä. Tornionmäessä sijaitsee myös yhä toiminnassa oleva, vuonna 1947 valmistunut Kouvolan lakritsin tehdas.


Tiedosto:Palokankaan liikekeskus.jpg|250px|Palokankaan liikekeskus, josta löytyy Lidl ja Tokmanni
Tiedosto:Utinkatu Tornionmäki 001.jpg|250px|Utinkatua Tornionmäen liikekeskustassa


## Lähteet
*
*

### Viitteet

## Aiheesta muualla
Jätkä (animaatiohahmo)

**Jätkä** (*Jack*) on fiktiivinen konna DC-animaatiouniversumissa, hän esiintyy ainoastaan *[[Justice League (televisiosarja)|Justice League]]* -animaatiosarjassa. Hahmon äänenä toimi Greg Cipes.

## Fiktiivinen historia
Jätkä joutui hallituksen "vankilaan", koska hänellä oli Muovimiehen tapaiset erikoisvoimat, joita hallitus halusi testata. He saivat suostuteltua Jätkän tulemaan ehdoilla, josta hän ei voinut kieltäytyä. Myöhemmin Jokeri ilmestyi autiolla paikalla olleeseen vankilaan ja vapautti Jätkän sekä muut mutantit. Jokeri päätti perustaa Royal Flush Gang -nimisen ryhmän, jossa Jätkä ja muut mutantit ovat pukeutuneet pelikorteiksi.

## Lähteet
3 naista

**3 naista** on Robert Altmanin ohjaama draamaelokuva vuodelta 1977. Se on unenomainen tarina kolmen naisen välisistä suhteista. Ujo ja pidättyväinen Pinky saa työpaikan vanhainkodista, jossa hän tutustuu terapeuttina toimivaan ulospäin suuntautuneeseen Millieen. Hän muuttaa pian Millien luokse asumaan, ja kuvioon ilmestyy myös vuokraisännän taiteellinen vaimo, joka on raskaana.

Shelley Duvall palkittiin Cannesin elokuvafestivaaleilla parhaana naisnäyttelijänä. Hän on kirjoittanut valtaosan elokuvan dialogista, oman roolihahmonsa Millien vuorosanat kokonaan.

Matti Salo kirjoitti *Helsingin Sanomissa*, että *3 naista* on ”Altmanin arvoituksellisin työ, niukoilta tapahtumiltaan hyvinkin selkeä ja havainnollinen, mutta merkitykseltään, kertovalta sisällöltään perin salattu ja ongelmallinen, mystinen elämys”. Unimaailmaa luotaava elokuva on Salon mukaan paradoksaalinen teos: ”Se on Altmanin vakavin, ’taiteellisin’ [--] ja eurooppalaisin tyylitelmä, uhmaileva itsenäisyyden julistus, lopullinen pesäero Hollywoodin kaavioihin. Toisaalta se on ohjaajansa naisvaltaisin ja epäitsekkäin yritys.”

Peter von Baghin mukaan elokuvan teemana on päähenkilöiden kolmen ikäkauden merkityksien etsintä: ”Jokainen niistä osa amerikkalaisen ulkokuoren ja neuroosin sydänaluetta; niin sanotun normaalitilan ja mielenhäiriön välinen ero on usein hiuksenhieno. Kuten joissakin Ingmar Bergmanin elokuvissa, miehet ovat melkein kokonaan ulkopuolisia, välttämätön paha, tai yleisen tylsämielisyytensä vuoksi vain jonkinlainen surkea läiskä nurkassa.”

## Näyttelijät

Lähde: 

## Lähteet

## Aiheesta muualla
*
Alan A’Court

**Alan A’Court** (30. syyskuuta 1934 Rainhill, Englanti – 15. joulukuuta 2009) oli englantilainen jalkapalloilija. Hän pelasi vasempana laitahyökkääjänä.

A’Court edusti lähes koko uransa Liverpool FC:tä. Hän siirtyi seuraan 18-vuotiaana syyskuussa 1952 amatöörijoukkue Preston Cablesista ja pelasi Liverpoolissa aina vuoteen 1964 asti. Suurimman osan tuosta ajasta Liverpool oli 2. divisioonassa. A’Court oli mukana, kun Liverpool voitti 2. divisioonan vuonna 1962. Sen sijaan hän ei loukkaantumisen vuoksi pelannut yhtään ottelua kaudella 1963–1964, jolloin Liverpool voitti 1. divisioonan mestaruuden.

Vaikka Liverpool ei pelannutkaan 1950-luvun lopulla pääsarjatasolla, A’Court nousi Englannin maajoukkueeseen. Hän pelasi vuosina 1958–1959 yhteensä viisi maaottelua, joista kolme Ruotsin MM-kisoissa 1958. A’Court on edelleen nuorin pelaaja, joka on saavuttanut 200 ottelua Liverpoolissa. Hän oli tuolloin hieman yli 24-vuotias. Uransa aikana A’Court pelasi Liverpoolissa kaikissa kilpailuissa yhteensä 381 ottelua, joissa hän teki 63 maalia.

Kesällä 1964 A’Court siirtyi Tranmere Roversiin, jossa hän jatkoi pelaamista vielä muutaman kauden ajan. Vuonna 1966 hän siirtyi Norwich Cityyn pelaajavalmentajaksi ja 1960-luvun lopussa hän toimi Chesterin ja Crewe Alexandran kakkosvalmentajana. Vuodesta 1970 lähtien A’Court oli Stoke Cityssä valmentajana ja kuukauden ajan myös väliaikaisena päävalmentajana. Myöhempinä vuosina hän valmensi myös joukkueita Sambiassa ja Uudessa-Seelannissa.

Lokakuussa 2006 Liverpoolin kannattajat äänestivät A’Courtin *100 Players Who Shook the Kop* -äänestyksessä sijalle 81.

## Lähteet
Merikotkat

**Merikotkat** (*Haliaeetus*) on päiväpetolintusuku haukkojen (*Accipitridae*) heimossa. Merikotkat on mahdollisesti yksi vanhimmista elävien lintujen suvuista.

Lajit muodostavat selvästi kolme sisarlajiparia: merikotka ja valkopäämerikotka, ruskomerikotka ja valkomerikotka sekä kiljumerikotka ja madagaskarinmerikotka. Kuhunkin näistä lajipareista kuuluu yksi valkopäinen ja yksi ruskeapäinen lajivastine. Lähes kaikkien aikuisten merikotkayksilöiden pyrstön väritys on valkoinen. Tässä suhteessa poikkeuksellisia lajeja ovat vain ruskomerikotka, valkomerikotka ja aromerikotka.

Merikotkien sukuun kuuluu kahdeksan lajia:
* Merikotka (*H. albicilla*)
* Valkopäämerikotka (*H. leucocephalus*)
* Valkomerikotka (*H. leucogaster*)
* Aromerikotka (*H. leucoryphus*)
* Kuningasmerikotka (*H. pelagicus*)
* Ruskomerikotka (*H. sanfordi*)
* Kiljumerikotka (*H. vocifer*)
* Madagaskarinmerikotka (*H. vociferoides*)

## Lähteet
* Bird Life (nimistö) 
* Animaldiversity - Haliaeetus
Hassan Zirak

**Hassan Zîrak** tai **Hesen Zîrek** (1921 &ndash; 26. kesäkuuta 1972) on kurdilainen laulaja. Hän syntyi Harmilissa (kurdiksi Hermêl), joka on pieni kylä Bokanissa Itä-Kurdistanissa.

Zîrak oli innokas esiintyjä jo hyvin nuorena. Vuonna 1953 hän meni Etelä-Kurdistaniin, Irakin pohjoisosaan. Siellä hän nauhoitti lauluja, jotka päättyivät Radio Bagdadiin. Vuonna 1957 tultuaan takaisin Itä-Kurdistaniin hän sai kasaan yhtyeen ja nauhoitti monta kurdinkielistä laulua. Nämä kappaleet päättyivät paikallisen yleisradioon nimeltään Kermānšāh. 

Zîrakilla ja hänen vaimollaan Midya Zandilla on kaksi tytärtä, Arezo ja Sakar, jotka asuvat Teheranissa. 

Huolimatta siitä, että Zirak oli lukutaidoton ja eli lyhyen ja vaikean elämän, hän oli tuottelias muusikko ja sävelsi noin 1500 laulua. Monet näistä lauluista syntyivät vapaamuotoisesti, kun Zirak sävelsi, sanoitti ja lauloi samanaikaisesti. Hänen panoksensa on jättänyt pysyvän perinnön, ja hän on yksi suosituimmista ja tunnetuimmista laulajista kurdien keskuudessa Pohjois- ja Itä-Kurdistanissa. 

Hassan Zirak teki yhteistyötä myös muiden merkittävien laulajien, kuten Mohammed Mamlen, Mala Hussain Abdulzadan, Osman Bukanin ja Ahmed Shamalin kanssa. Yksi merkittävä kappale, *Malî Babim Be Wefa*, äänitettiin vuonna 1960 yhdessä Mamlen ja Mala Hussain Abdulzadan kanssa, mikä osoittaa hänen kykynsä työskennellä muiden aikansa merkittävien artistien kanssa.  

Vuonna 1971 Zirek, joutui sairaalaan ja hänellä todettiin olevan neljännen vaiheen syöpä. Hän vietti lukemattomia öitä Urmian ja Bukanin sairaaloissa taistellessaan tautia vastaan. Traagisesti Hassan Zirak menehtyi viidenkymmenen vuoden ikäisenä. Hänen viimeinen leposijansa on Nalashkenahin vuorella, joka on yksi kuuluisimmista vuorista hänen kotikaupunkinsa Bukanin lähellä.
Pulkkilan Ponsi

**Pulkkilan Ponsi** on vuonna 1939 perustettu Siikalatvalla toimiva urheiluseura. Seuran lajeina ovat lentopallo, hiihto, suunnistus, frisbeegolf, sulkapallo ja yleisurheilu. Vuosien saatossa seura on tullut tunnetuksi Ponnen kansallisista hiihdoista, yleisurheilusaavutuksista ja jokamieslentopallosta. Nykyisin seura tunnetaan erityisesti aktiivisesta frisbeegolfin kilpailutoiminnasta Siikalatvan alueella. Frisbeegolfkauden kohokohta on vuosittain heinäkuussa Lehtomäen radalla järjestettävä Pulkkila Open. 

## Aiheesta muualla
*Kotisivut

## Lähteet
* http://www.kauppalehti.fi/yritykset/yritys/pulkkilan+ponsi+ry/01890244
Elektroluminesenssi

**Elektroluminesenssi** on luminesenssi-ilmiön alalaji, joka esiintyy tietyissä aineissa, jotka kykenevät emittoimaan valoa vahvassa sähkökentässä tai kun niiden läpi virtaa sähköä. Tällaisia aineita ovat esimerkiksi tietyt puolijohteet.

Elektroluminesenssi-ilmiötä käytetään hyväksi esimerkiksi LED-lampuissa, sairaalalaitteissa ja nestekidenäyttöjen taustavaloissa. Elektroluminesenssimateriaaleja ovat mm. III-IV tyypin puolijohteet (kuten InP, GaAs ja GaN) ja kuparia tai hopeaa sisältävät ZnS-hiukkaset tai Mn-pitoinen ZnS ohutkalvot 

## Mekanismi

Elektroluminesenssi on seurausta elektronien ja aukkojen spontaanista emissiosta materiaalissa (yleensä puolijohteissa). Elektroluminesenssissa viritys perustuu sähkökentän käyttöön virityksessä.  Viritetyt elektronit emittoivat fotonin palatessaan perustilaansa. Emittoituneet fotonit säteilevät satunnaisesti kaikkiin mahdollisiin suuntiin.
Absorptio ja emissio keskittyvät aineessa erityisiin luminesenssikeskuksiin, jotka ovat kiderakenteessa olevia pistevikoja . Ennen rekombinaatiota elektronit ja aukot erotetaan joko douppauksella, jolloin syntyy pn-rajapinta (puolijohteissa kuten LED) tai kentässä kiihdytettyjen elektronien ja luminesenssikeskusten elektronien törmäytyksellä. Tällöin suora energia-aukkosiirtymä on mahdollinen ja jossa elektroni - aukko rekombinaatio synnyttää fotonien emission. Emissiofotonin energia on suunnilleen sama kuin energia-aukon suuruus:

E_g=E_c-E_v \approx hf= h \frac{c}{\lambda},

missä Ec on johtavuusvyön energia, Ev on valenssivyön energia ja h on Planckin vakio.

## Katso myös
*Elektroluminesenssinäyttö

## Kirjallisuutta
Vij&Vij, Handbook of electroluminescent materials, Inst of physics pub, 2004, .

## Lähteet

## Aiheesta muualla
*Artikkelit ja määritelmät answers.com:issa
*Talking Electronics sivusto
*A History of Electroluminescent Displays
M/S Georg Ots

**M/S Georg Ots** oli virolaisen laulaja Georg Otsin mukaan nimetty matkustaja-autolautta, joka liikennöi Helsingin ja Tallinnan välillä vuosina 1980–2000. Alus rakennettiin Puolassa vuonna 1979. Se aloitti liikennöinnin vuonna 1980 ja kulki alun perin Neuvostoliiton lipun alla, ja sitä liikennöi Estonian Shipping Company (ESCO) vuoteen 1989 saakka. Alus toimi saman omistajan alaisuudessa mutta vuodesta 1994 Tallink-varustamon liikennöimänä. Alus myytiin Venäjälle, ja joulukuusta 2002 alkaen se liikennöi Venäjän valtion omistuksessa Pietari–Kaliningrad-reittiä ja elokuusta 2010 lähtien pitkin Koillisväylää Pietari–Vladivostok-reittiä. 

Vuoden 2013 alusta lähtien laiva oli Zhoushanin telakalla (Asia Pacific Dockyard Co., Ltd), ja kesäkuussa 2014 Viron yleisradio kertoi, että laivan vuokrannut kiinalaistaho on romuttanut sen laittomasti.

Reippaasta meiningistään tunnettu laiva esiintyy myös Juice Leskisen kappaleessa ”Eesti (On My Mind)”. Suomalaisturistien lisäksi laivaa on käyttänyt tukikohtanaan myös Neuvostoliiton johtaja Mihail Gorbatšov, joka seurueineen matkusti aluksella Reykjavikiin saakka huipputapaamiseen Yhdysvaltain presidentti Ronald Reaganin kanssa lokakuussa vuonna 1986.

M/S *Georg Ots* on toinen seitsemästä vuosina 1980–1986 valmistetusta sisarlautasta. 

## Lähteet

## Aiheesta muualla
Rauli Urama

**Rauli Urama** (s. 28. syyskuuta 1969 Pori) on suomalainen jääkiekkovalmentaja. Hän on toiminut myös TPS:n urheilujohtajana. Urama on valmentanut Suomen nuorisomaajoukkueita, Lukkoa ja Tapparaa. Urama on tunnettu myös Suomen Jääkiekkoliiton huippu-urheilujohtajana.

Urama toimi Lukon apuvalmentajana 1998–2006 ja päävalmentajana 2008–2012 toimien välillä Tapparan päävalmentajana 2006–2008.

Lukossa Urama toimi kahdeksan kauden ajan kuuden eri päävalmentajan (Timo Tuomi, Vasili Tihonov, Ismo Lehkonen, Jukka Rautakorpi, Jarmo Tolvanen, Jukka Koivu) valmennustiimissä. Hän on valmentanut myös Lukon A-, B- ja C-junioreita sekä Kajaanin Hokin II-divisioonajoukkuetta.

Tapparaan Urama palkattiin alun perin A-juniorijoukkueen valmentajaksi, mutta hän sai nopeasti valmennettavakseen edustusjoukkueen, kun aikaisempi päävalmentaja Jukka Rautakorpi siirtyi muihin tehtäviin.

Urama on toiminut nuorten maajoukkueiden päävalmentajana vuosina 2003–2004 (U16-joukkue), 2012–2013 (U17-joukkue) ja 2005–2006 sekä 2013–2014 (U18-joukkue). Alle 18-vuotiaiden joukkueen hän luotsasi MM-hopealle keväällä 2006. Kaudella 2014–2015 Urama valmensi U19-joukkuetta.

Huippu-urheilujohtajana Urama aloitti toukokuussa 2012. Hän seurasi tehtävässä Jukka Rautakorpea.

Urama toimi Turun Palloseurassa urheilujohtajana marraskuusta 2019 huhtikuuhun 2025.

## Lähteet
The Postman – tulevaisuuden sanansaattaja

**The Postman – tulevaisuuden sanansaattaja** (*The Postman*) on vuonna 1997 ensi-iltansa saanut Kevin Costnerin ohjaama yhdysvaltalainen tieteistoimintaelokuva. Costner myös näyttelee elokuvan pääosan. Elokuva perustuu David Brinin romaaniin, josta Eric Roth on tehnyt varsinaisen elokuvakäsikirjoituksen.

*The Postman – tulevaisuuden sanansaattaja* oli vuonna 1998 ehdolla Yhdysvaltain Academy of Science Fiction, Fantasy and Horror Filmsin vuotuisen Saturn-palkinnon voittajaksi parhaan näyttelijän, parhaan tieteiselokuvan ja parhaan sivuosanäyttelijän kategorioissa. Elokuva oli ehdolla myös USA Motion Picture Sound Editorsin Golden Reel -palkinnon saajaksi, mutta tämäkin palkinto meni sivu suun. Hieman kyseenalaista mainetta elokuva sen sijaan niitti voittamalla vuoden 1998 Razzie Awardin huonoimmasta pääosaroolisuorituksesta, ohjauksesta, elokuvamusiikista, käsikirjoituksesta ja kuvauksesta.

## Juoni
Elokuva sijoittuu sodan runtelemaan Amerikkaan, ilmansaasteet ja ydinsodan jäänteet ovat pilanneet osan luontoa. Yhdysvaltain hallitus on kaatunut, ja alueella terrorisoi holnisteiksi kutsuttu ääriryhmä. Amerikkaa kiertää kulkuri, joka esittää kylissä Shakespearen näytelmiä ruokaa vastaan.

Holnistit kiertelevät kylissä keräämässä tarvikkeita ja värväämässä uusia jäseniä ryhmäänsä. Kulkuri yrittää välttää tämän, mutta holnistit nappaavat kulkurin. Napatuista miehistä aletaan kouluttaa sotilasryhmää. Kulkurin onnistuu karkaamaan ryhmästä. Karkumatkalla kulkuri törmää postinjakajan jäänteisiin, kulkuri päättää pukeutua postimiehen asusteisiin. Uudessa asusteessa mies löytää tiensä pieneen kylään, jossa hän väittää olevansa uuden hallituksen nimittämä virkamies saadakseen ruokaa ja majapaikan.

Postimiehen innoittamana joukko nuoria perustaa postijakeluverkon. Holnistit eivät ole mielissään tästä, vaan alkavat jahdata Postimiestä sekä tämän luomaa uhkaa.

## Aiheesta muualla
* 
* 
* 
*
Inspiraatio

**Inspiraatio** on kristillisen teologian oppi, jonka mukaan Raamatun ovat kirjoittaneet uskovaiset, jotka ovat olleet vaikutettuna Pyhällä Hengellä. Kristillisissä kirkoissa ajatellaan yleensä Raamatun synnyn takana olevan jonkinlainen jumalallinen ohjaus, jota kutsutaan inspiraatioksi.
## Inspiraatiokäsityksiä
Erilaisia inspiraatiokäsityksiä on pääpiirteissään kolme.
### Inspiroitu yhteisö
Katolinen ja ortodoksinen kirkko edustavat lähinnä käsitystä inspiroidusta yhteisöstä. Sen mukaan varsinaisesti kristillinen kirkko on ollut ja on Pyhän Hengen kaitsennassa. Raamattu on syntynyt tässä yhteisössä ja siten Pyhän Hengen ohjauksessa. Inspiroidun yhteisön mallista seuraa, että Raamattu ei ole yksin oikean tradition kantaja, vaan yhteisöllä voi olla muutakin tradition lähdettä. Katolinen ja ortodoksinen kirkko opettavatkin, että on olemassa suullista perimätietoa ja kirjoitettua perimätietoa (Raamattu).

### Asiainspiraatio
Käsityksen mukaan Raamatussa on jumalallista sen keskeinen sanoma. Sanoman sisällöksi kutsutaan yleensä Jumalan tahdon ilmoitusta, eli Jumalan lakia ja evankeliumia. Asiainspiraatiokäsityksen pohjalta yleensä muotoillaan käsitykseksi, että pelastuksen asioissa Raamattu on yksin riittävä ja erehtymätön Jumalan ilmoituksen lähde. Käsitys tunnustaa, että Raamattu on inhimillinen ja ihmisten kirjoittama, ja että se muissa asioissa voi sisältää inhimillistä, aikaansa sidottua ja erehtyvää aineistoa. Kirkkokunnista yleensä luterilaiset ja anglikaaniset kirkot edustavat asiainspiraatiota.

### Sanainspiraatio
Käsityksen mukaan Raamattu on jokaista sanaa, kirjainta ja merkkiä myöten Jumalan täsmällistä ilmoitusta. Käsityksen mukaan Raamatun kirjoittajat ovat olleet niin vahvasti Jumalan ohjauksessa, että Raamatusta on tullut sana sanalta juuri sellainen kuin Jumala on halunnut. Kirkkokunnista sanainspiraatiota edustavat yleensä reformoidut kirkot sekä ns. vapaakirkot.

## Katso myös
* Raamatun tulkinta

## Lähteet

## Aiheesta muualla
* Raamattu ja Raamatun inspiraatio
Scott Lautanen

**Scott Lautanen** on sukujuuriltaan suomalainen yhdysvaltalainen televisio-ohjaaja ja tuottaja. Lautanen on ohjannut jaksoja muun muassa televisiosarjoihin **', **', *[[Sarah Connorin aikakirjat]]*, *[[Moonlight]]* sekä *[[Num3rot]]*. Lautanen on naimisissa 20th Century Fox Film Corporationin televisiotuotannon varapuheenjohtajan Michelle Lautasen kanssa.

## Aiheesta muualla
*
Skedsmo

**Skedsmo** on entinen kunta Norjassa, Akershusin läänissä. Skedsmo on käytännössä Oslon esikaupunki. Kunta liitettiin vuonna 2020 yhteen Fetin ja Sørumin kanssa Lillestrømin kunnaksi. Lillestrøm oli aiemmin Skedsmon keskustaajama ja se sai kaupunkioikeudet 1997. Skedsmo on Norjan nopeimmin kasvavia alueita: vuonna 2005 väestönkasvua oli 2,6%, ja 2006 kasvuvauhdiksi arvioitiin 3,2 %. Tammikuussa 2013 tehdyn väestönlaskennan mukaan Skedsmossa oli 50&nbsp;532 asukasta ja Skedsmo oli Norjan 14. suurin kaupunki asukasluvulla mitattuna.

Skedsmolla on ollut merkittävä rooli Norjan teollistumisessa: Strømmenin konepajalla tehtiin maan ensimmäiset junat, ja Kjellerissä toimi lentokonetehdas toiseen maailmansotaan asti. Lillestrømissä on edelleen puunjalostusteollisuutta. 

## Kuvia

20060718220013!Skedsmo kirke.jpg|Skedsmon kirkko


## Tunnettuja henkilöitä
* Trygve Haavelmo (1911–1999), taloustieteilijä

## Lähteet

## Aiheesta muualla
Srilankannorsu

**Srilankannorsu** eli **ceyloninnorsu** (*Elephas maximus maximus*) on yksi aasiannorsun alalajeista. Se on alalajeista tummin ja suurin. Uhanalaisia srilankannorsuja on Sri Lankan saarella enää noin 2&nbsp;500–4&nbsp;000 yksilöä. Niistä 2000-2870 elää erilaisilla suojelualueilla, mutta tämä luku saattaa olla arvioitu liian alhaiseksi.

Srilankannorsut elävät vanhan naaraan johtamissa 12–20 yksilön laumoissa. Niiden uhanalaisuuden perimmäinen syy on metsien väheneminen. Norsut siirtyvät viljelmille syömään banaania ja sokeriruokoa, ja joutuvat konfliktiin ihmisten kanssa. Yhteydenotoissa kuolee sekä norsuja että ihmisiä.

## Lähteet

## Aiheesta muualla
* The IUCN Red List of Threatened Species: Elephas maximus
SS North American

**SS North American** oli Yhdysvaltain ja Kanadan Suurilla järvillä liikennöinyt höyrylaiva. Sen rakensi vuonna 1913 Ecorsessa Michiganissa toimiva Great Lakes Engineering Works, ja aluksen tilaaja oli Chicago, Duluth & Georgian Bay Transit Company. Alus laskettiin vesille 16. tammikuuta 1913. *North Americanin* sisaralus oli SS ''South American'' 

Alus oli 280 jalkaa (85,34 metriä) pitkä ja 47 jalkaa (14,33 metriä) leveä, ja sen syväys oli 17 jalkaa 6 tuumaa (5,33 metriä). Aluksen nelipaisuntahöyrykoneen teho oli 2&nbsp;200 indikoitua hevosvoimaa, ja sen vaatima höyrynpaine kehitettiin kolmessa alun perin hiililämmitteisessä höyrykattilassa. Kattilat muutettiin öljypolttoiseksi vuonna 1923.

Vuonna 1963 Chicago, Duluth & Georgian Bay Transit Company myi aluksen Eriessä Pennsylvaniassa toimivalle Canadian Holiday Companylle, joka siirsi aluksen Pennsylvanian Erien ja Ontarion Port Doverin väliselle reitille. Alus purjehti reitillä vain yhden vuoden, sillä se vedettiin pois liikenteestä vuonna 1964. Tämän jälkeen alus oli mukana useissa hämärissä kaupoissa, kunnes se viimein myytiin huutokaupalla Seafarer's International Unionille vuonna 1967. Uusi omistaja aikoi käyttää alusta koululaivana Piney Pointissa Marylandissä.

Kun *North American* oli Pohjois-Atlantilla hinauksessa Piney Pointiin, se yllättäen upposi 4. syyskuuta 1967. Hylky löydettiin heinäkuussa 2006. Kauko-ohjattava robottisukellusvene paikansi hylyn läheltä mannerlaatan reunaa noin 225 kilometrin päässä Uuden Englannin rannikolta. Hylky lepää runsaan sadan metrin syvyydessä.

## Aiheesta muualla
* Marine Historical Society of Detroit: SS North American 
## Lähteet
Amerikaneskimokoira

**Amerikaneskimokoira** () on yhdysvaltalainen koirarotu. Vaikkei sillä ole FCI:n tunnustusta, se on Suomen Kennelliiton hyväksymä.

## Ulkonäkö
Amerikaneskimokoira on valkoinen pystykorva. Se on rungoltaan lähes neliömäinen. Sallitut värit ovat valkoinen ja keksinvärinen (valkoinen, jolla on vähäiset, haalean kellertävät merkit). Rodusta on kolme eri muunnosta - pieni, keskikokoinen ja iso – jotka eroavat toisistaan vain kooltaan. Pieni on 23–31 cm, keskikokoinen 31–38 cm ja iso 38–48 cm korkea. Pieni painaa 3–5 kg, keskikokoinen 5–9 kg ja iso 9–16 kg.

## Luonne ja käyttäytyminen
Amerikaneskimokoira on miellyttämishaluinen, uskollinen ja iloinen. Se sopii sekä seura- että vahtikoiraksi.

## Alkuperä

Amerikaneskimokoiralla ei ole mitään tekemistä eskimoiden kanssa. Sitä ei ole koskaan käytetty rekikoirana, vaan sen ensisijainen tehtävä on ollut toimia piha- ja seurakoirana. Se ei myöskään polveudu arktisista koirista, vaan on läheisintä sukua pohjois- ja keskieurooppalaisille pystykorville.

Rodun juurten uskotaan olevan valkoisissa saksanpystykorvissa (etupäässä grosspitzissä), joita saksalaiset uudisasukkaat toivat mukanaan maahan 1800-luvulla. Samoihin aikoihin Yhdysvalloissa alkoi esiintyä myös keeshondeja, pomeranianeja ja volpino italianoja, jotka saattoivat myös vaikuttaa osaltaan varhaiseen jalostukseen.

Aiemmin amerikaneskimokoira oli nykyistä kookkaampi ja ulkomuodoltaan epäyhtenäisempi. Keskikokoinen ja iso ovat alkuperäisiä muunnoksia, mutta pieni jalostettiin vasta myöhemmin. Se tunnettiin aiemmin nimellä *American Spitz* eli amerikanpystykorva, mutta kasvattajat uudelleen nimesivät sen vuonna 1917, koska he eivät halunneet ensimmäisen maailmansodan luoman poliittisen ilmapiirin vuoksi käyttää alun perin saksalaista termiä *Spitz*.

## Katso myös
*Grosspitz
*Intianpystykorva
*Japaninpystykorva
*Saksanpystykorva
*Samojedinkoira
*Tanskanpystykorva
*Volpino italiano

## Lähteet
Adlercreutz, Carl-Johan: Koirarotujen maailma

### Viitteet
Sumatrannorsu

**Sumatrannorsu** (*Elephas maximus sumatrensis*) on yksi aasiannorsun alalajeista. Se on luokiteltu äärimmäisen uhanalaiseksi. Elinympäristönään Sumatran saarta käyttävät sumatrannorsut ovat muita aasiannorsun alalajeja pienempiä ja vaaleampia. Sumatrannorsut hankkivat ravintonsa muun muassa kahlaamalla soille etsimään meheviä ruohoja.

Metsien muuttaminen ihmisasutuksiksi ja maatalousalueiksi on ajanut sumatrannorsut usein liian lähelle ihmisiä, ja niitä on tapettu tai pakotettu siirtymään muualle. Niitä on metsästetty myös norsunluun vuoksi.

## Lähteet
*WWF - Sumatran elephant
*Shoshani J, Eisenberg JF (1982) Elephas maximus. Mammalian Species 182: 1–8
### Viitteet
Mulkkusaaret

**Mulkkusaaret** ovat kolme lähekkäistä Paltamoon kuuluvaa saarta Oulujärvellä. Saaret sijaitsevat Oulujärven Paltaselällä Tevän saaren koillispuolella, noin viisi kilometriä Melalahden kylältä eteläkaakkoon ja noin yhdeksän kilometriä Kajaanin Paltaniemen kylältä pohjoiskoilliseen. Saaret muodostavat noin 500 metriä pitkän koillis-lounaissuuntaisen peräkkäisten saarten ketjun. Saarten yhteenlaskettu pinta-ala on noin viisi hehtaaria. Saaria peittää pääasiassa havumetsä, ja osa saarten rannasta on avokalliota. Eteläisimmän saaren länsirannalla on laavu.

## Lähteet
Borneonnorsu

**Borneonnorsu** (*Elephas maximus borneensis*) on Borneon saaren koillisosassa Sabahissa elävä aasiannorsun populaatio, jonka alkuperä ja luokittelu ovat pitkään olleet kiistanalaisia. Borneonnorsuja on Malesian ja Indonesian valtioiden alueille jakautuneena yhteensä noin 1 500 yksilöä.

Borneonnorsu eroaa muista aasiannorsuista mm. pienemmän kokonsa, suurempien korvien, suorempien syöksyhampaiden, pidemmän hännän ja yleisesti pyöreämmän muotonsa puolesta.

Historiallisten tietojen mukaan borneonnorsu kuitenkin polveutuu Sulun sulttaanin 1600-luvulla saarelle tuomista kesytetyistä yksilöistä ja olisi näin eronnut joko intian- tai sumatrannorsusta korkeintaan muutamia satoja vuosia sitten. Sen alalajiasema ja suojeluarvo on siksi kiistetty.

DNA:n perusteella borneonnorsu kuitenkin näyttää edustavan pitkään, satoja tuhansia vuosia muista erossa elänyttä itsenäistä kehityslinjaa, joka eroaa yhtä paljon kuin muut alalajit toisistaan. Sen suojeluarvo on siksi korkea. Sen onkin epäilty polveutuan sukupuuttoon kuolleeksi oletetusta jaavannorsusta, jonka ihminen olisi siirtänyt Borneolle ennen sen häviämistä alkuperäiseltä elinsaareltaan Jaavalta.

## Lähteet
Uinti kesäolympialaisissa 1904

**[[Kesäolympialaiset 1904|Kesäolympialaisissa 1904]]**, St. Louisissa, **uitiin** yhdeksän uintimatkaa, ainoastaan miehille. Ainoan kerran olympialaisten historiassa uintimatkat mitattiin jaardeina. Kilpailut järjestettiin 4.-6. syyskuuta.

## Mitalistit

## Kisojen mitalitaulukko

## Lähteet
*Kansainvälisen Olympiakomitean tulostietokanta

## Aiheesta muualla
Maria Sid

**Maria Charlotta Sid-Achrén** (s. 13. toukokuuta 1968 Helsinki) on suomalainen näyttelijä, ohjaaja ja Tukholman kaupunginteatterin johtaja. Hän asuu ja työskentelee sekä Suomessa että Ruotsissa. Sid sai Pro Finlandia -mitalin vuonna 2025.

## Elämä ja ura
Sid on näytellyt Turun ruotsalaisessa teatterissa, missä hänellä oli pääroolit musikaaleissa *[[My Fair Lady]]* ja *Cancan*. Helsingin Svenska Teaternissa hän on näytellyt muun muassa näytelmissä *Topelius*, *Teaterbåten* ja *Cellofan*. Sid on työskennellyt myös ohjaajana, ja hänen suurin ohjaustyönsä oli vuonna 2003 musikaalissa *My Fair Lady* Svenska Teaternissa. Hän on ohjannut myös 2009 *Play Me* -musikaalin Svenska Teaterniin, sekä *Äidinmaa*-näytelmän 2017 Espoon kaupunginteatterissa ja *[[Chess]]*-musikaalin Svenska Teaterniin vuonna 2018.

Sid on näytellyt *[[Donna Paukku]]* -televisiosarjan nimiroolissa sekä televisiosarjassa *[[Karjalan kunnailla (televisiosarja)|Karjalan kunnailla]]*. SVT esitti 2008–2009 sarjaa *[[Oikeutta ja rakkautta Fagervikissa]]*, jossa Sid oli pääroolissa.

Sid toimi Tukholman kaupunginteatterin varajohtajana lokakuusta 2018 lokakuuhun 2019 ja toimii johtajana ainakin vuoteen 2025 saakka.

## Yksityiselämä
Sidin isä Sven Sid on näyttelijä ja näytelmäohjaaja Svenska Teaternissa. Hänen äitinsä Tuula Mäkelä työskenteli kuvaussihteerinä. Vanhemmat erosivat Sidin ollessa yksivuotias. Sidin isänäiti oli opettaja ja kirjailija Ulla Sid ja isoisä opettaja ja pianisti Sven Sid.

Sid asuu Ruotsissa puolisonsa, oopperalaulaja-viulisti Peter Achrénin kanssa. Heillä on kaksi yhteistä lasta, minkä lisäksi Sidillä on tytär ensimmäisestä avioliitostaan.

## Filmografia
### Elokuvat

### Televisiosarjat
* *[[Salatut elämät]]* (1999) – Eerika Palen
* *[[Kätevä emäntä]]* (2004–2015) – useita rooleja
* *[[Vasikantanssi]]* (2004) – Minna Vuorinen
* *[[Kirkkaalta taivaalta]]* (TV-elokuva, 2006) – Mimmu
* *[[Donna Paukku]]* (2006–2007) – Donna Paukku
* *[[Karjalan kunnailla (televisiosarja)|Karjalan kunnailla]]* (2007–2009) – Kirsti Miettinen
* *[[Oikeutta ja rakkautta Fagervikissa]]* (2008–2009) – Annika
* *[[Hymy pyllyyn]]* (2008) – juontaja 
* *[[Glenn]]* (TV-elokuva, 2008) – Laila
* *[[Sokkokokki]]* (2010–2012) Nelosella juontaja
* *[[Hotell Gyllene Knorren]]* (2010) – Ritva Rantanen
* *[[Moska (televisiosarja)|Moska]]* (2011) – Touhu Lesonen
* *[[Vedetään hatusta]]* (2011) – oma itsensä
* *[[Talent Suomi]]* (2012) – oma itsensä (tuomari)
* *[[Syrror]]* (2016–2017) – Margot
* *[[Kaikki synnit]]* (2019–2023) – Sanna Tervo
* *[[Musta valo (televisiosarja)|Musta valo]]* (2022–2023) – Anna Valli

### Ääniroolit

## Palkintoja
* Suomi-Seuran myöntämä Vuoden ulkosuomalainen -tunnustus 2022

## Lähteet
* 

### Viitteet

## Aiheesta muualla
* 
* 
* Maria Sid. *Annan* julkkispankki.
Roksitromysiini

**Roksitromysiini** on makrolidiryhmään kuuluva puolisynteettinen antibiootti. Makrolidiantibioottien ryhmän perusrakenteena on makrosyklinen laktonirengas. Roksitromysiinin vaikutusmekanismina on sitoutuminen bakteerien ribosomeihin ja niiden proteiinisynteesin esto. Roksitromysiinillä hoidetaan esimerkiksi hengitystieinfektioita, virtsatieinfektioita sekä iho- ja pehmytkudosinfektioita.

Roksitromysiini tuli markkinoille 1990-luvun alussa, ja se on osittain syrjäyttänyt erytromysiinin käytön. Erytromysiinin tavoin roksitromysiini jakautuu erinomaisesti kudoksiin, sijoittautuu tulehdussolujen sisään ja metaboloituu maksassa. Sen imeytyminen tosin on nopeampaa ja puoliintumisaika pitkäkestoisempi kuin erytromysiinillä. Tavanomainen annos  on 1 tabletti aamuisin ja 1 tabletti  iltaisin, Roksitromysiinin pitkä vaikutusaika mahdollistaa myös annostelun kerran vuorokaudessa. Lääkkeen haittavaikutuksia ovat muun muassa pahoinvointi, vatsakivut, ripuli, päänsärky, huimaus ja nokkosihottuma.
Roksitromysiini erittyy äidinmaitoon, joten imettäminen tai hoito kyseisellä lääkeaineella suositellaan lopetettavaksi.

Roksitromysiinin kanssa samanaikaisesti ei suositella käytettäväksi muun muassa seuraavia lääkeaineita: astemitsoli, sisapridi, pimotsidi, ergotamiini, dihydroergotamiini ja terfenadiini.

Roksitromysiinin kemiallinen kaava on C41H76N2O15, moolimassa 837,047 g/mol ja CAS-numero 80214-83-1.

Suomessa roksitromysiinia myydään nimillä Surlid®, Roxithromycin Copyfarm® ja Roxithromycin Sandoz® (aiemmin myös nimellä Roxibion).

## Katso myös
* Aikajana antibiooteista

## Lähteet

## Aiheesta muualla
* 
* KEGG: Roxithromycin 
* ChemBlink: Roxithromycin